Pressemeddelelse, tirsdag d. 29. januar 2019 kl. 12.00

**Heartland offentliggør seks musiknavne med Jack Whites The Raconteurs i spidsen samt dagsplanen for musikprogrammet**

**Heartland tilføjer i dag yderligere seks artister til musikprogrammet på årets festival. Dagens offentliggørelse inkluderer Jack Whites supergruppe The Raconteurs, den amerikanske antihelt John Grant, tidligere The Verve-frontmand Richard Ashcroft (solo) og det newzealandske multitalent Connan Mockasin samt danske Peter Sommer & Tiggerne og Katinka. Samtidig er dagsplanen for musikprogrammet klar. Heartland 2019 finder sted fra torsdag d. 30. maj til lørdag d. 1. juni 2019 ved Egeskov Slot.**

Når Heartland 2019 til sommer løber af stablen for fjerde gang kan man traditionen tro opleve internationale navne inden for festivalens fire områder: MUSIC, ART, TALKS og FOOD. I dag bliver der tilføjet yderligere seks artister fra Danmark og udlandet til festivalens musikprogram. Samtidig løftes sløret for dagsplanen for musikprogrammet – se den samlede dagsplan bagest.

**The Raconteurs – fredag d. 31. maj**

11 år efter udgivelsen af deres Grammy-hædrede album *Consolers of the Lonely* vender amerikanske The Raconteurs tilbage til Danmark, når de gæster Heartland 2019 til sommer. The Raconteurs er et superband, som består af den tidligere The White Stripes-frontmand, Jack White, singer-songwriter Brendan Benson samt bassist Jack Lawrence og trommeslager Patrick Keeler, der begge har en fortid i garagerockbandet The Greenhornes.

Bandet kom til verden i 2005, da White og Benson fandt sammen og skrev bandets hidtil største hit *Steady, As She Goes*. Det førte sidenhen til to succesfulde album, *Broken Boy Soldiers* og førnævnte *Consolers of the Lonely*. Senere i år er The Raconteurs klar med et nyt album, som man formentlig vil kunne få smagsprøver på ved Egeskov Slot til sommer.

**John Grant – torsdag d. 30. maj**

Den amerikanske antihelt og singer-songwriter John Grant har siden debutpladen *Queen of Denmark* fra 2010 haft et særligt forhold til Danmark. Han er dybt fascineret af det danske sprog, så det var oplagt at bruge den danske dronning som et billede på, at man kan opnå selv de mest uopnåelige ting, hvis man vil det nok.

Siden da har den tidligere The Czars-frontmand udgivet yderligere tre internationalt anmelderroste studiealbum, som alle bevæger sig inden for John Grants umiskendelige lyriske univers bestående af lige dele galgenhumor og kyniske betragtninger om sin omverden. John Grant gæstede senest Danmark i efteråret, hvor han gav koncert på VEGA i København. Ved den lejlighed kvitterede GAFFA med de maksimale seks stjerner, mens Poplishs anmelder gav koncerten 95 ud af 100, så der er god grund til at have høje forventninger til den karismatiske amerikaners kommende optræden på Heartland.

**Richard Ashcroft (solo) – lørdag d. 1. juni**

På Heartland 2019 kan man også opleve ’verdens bedste sanger’, hvis man skal tro Coldplays Chris Martin. Den forhenværende The Verve-forsanger Richard Ashcroft gæster nemlig Heartland med sit femte studiealbum *Natural Rebel* i bagagen, som udkom i 2018 og er produceret af den anerkendte producer Jon Kelly, der tidligere har arbejdet med blandt andre Paul McCartney og Kate Bush.

Richard Ashcroft slog oprindeligt igennem i 90’erne som frontmand for britpop-bandet The Verve, som mange vil huske for hits som *The Drugs Don’t Work, Lucky Man* og så selvfølgelig megahittet *Bitter Sweet Symphony*, som godt kunne finde vej til sommerens setliste.

**Connan Mockasin – fredag d. 31. maj**

I efteråret udgav psychpopprinsen Connan Mockasin sit første album i fem år, *Jassbusters*, hvor han igen demonstrerede sin enestående evne til at blande genrer som jazz, soul, R&B og psykedelisk pop i en stor, velklingende pærevælling. I løbet af karrieren har Connan Mockasin samarbejdet med en lang række musikere såsom James Blake, Ariel Pink og ikke mindst Heartland-aktuelle Charlotte Gainsbourg, som han eftersigende skulle have skrevet et nummer om på *Jassbusters*.

Ved siden af sin karriere som musiker har Mockasin også instrueret den fem-delte film *Bostyn ’n Dobsyn*. Han spiller selv hovedrollen i filmen – under sit borgerlige navn Connan Tant Hosford.

**Peter Sommer & Tiggerne – fredag d. 31. maj**

Danmarks førende musikalske ordsmed Peter Sommer vender tilbage til Heartland, som han gæstede sidste år med et akustisk sæt. I år optræder han med fuldt band, da han har taget sit liveband Tiggerne med. Der bliver dermed rig mulighed for at nyde de forunderlige tekster fra hans

anmelderroste album *Elskede At Drømme, Drømmer Om At Elske*, der udkom sidste forår. Og mon ikke, der også bliver tid til en tur til *Valby Bakke* og til byen med postnummeret *8860*.

**Katinka – lørdag d. 1. juni**

Den danske kvartet Katinka med Katinka Bjerregaard i front har de senere år markeret sig som et af dansk musiks største stjerneskud. Det har de modtaget flere beviser for: Steppeulven som ’Årets håb’ i 2017 og året efter Carl Prisen som ’Årets komponist - pop’ for debutalbummet *Vi er ikke kønne nok til at danse* fra 2017. I 2018 udkom bandets andet album *Vokseværk*, der ligesom debuten har Katinka Bjerregaards personlige og hudløst ærlige sangskrivning som det primære omdrejningspunkt.

Katinka Bjerregaard gæster Heartland for tredje gang, efter hun i 2017 var med til at fortolke den dengang nyligt afdøde Leonard Cohen i hyldestshowet ”På Danske Læber”, mens hun sidste år gennemførte en højskolesang-salon for de yngste festivalgængere i Hjerteland.

Musikprogramchef og direktør for Heartland, Ulrik Ørum-Petersen, udtaler:

*”Med dagens offentliggørelser er vi godt 80% i mål med musikprogrammet for Heartland 2019, og vi synes, at det tegner til at blive vores bedste til dato. Det rummer både det eksperimenterende og det velkendte samt det nye og det klassiske. At lægge scene til karakteristiske frontpersoner som Damon Albarn, Billy Corgan, Solange Knowles og Jack White er en kæmpe ære for os. Vi er generelt bare stolte over det internationale topniveau, vores program efterhånden besidder.”*

**Flere navne de kommende måneder**

Der er nu offentliggjort 20 navne på dette års musikprogram, som anføres af hovednavne som Solange, The Good, the Bad & the Queen og The Smashing Pumpkins. Frem mod festivalen vil der løbende blive offentliggjort flere navne fra hele verden inden for MUSIC, ART, TALKS og FOOD. De vil alle kunne opleves på Heartland 2019, der finder sted fra torsdag d. 30. maj til lørdag d. 1. juni 2019.

**DAGSPLAN FOR MUSIKPROGRAMMET** *(tidsplan offentliggøres senere)*

Torsdag d. 30. maj 2019: **Solange – The Good, the Bad & the Queen – Charlotte Gainsbourg – John Grant – Lewis Capaldi – Folkeklubben**

Fredag d. 31. maj 2019: **The Raconteurs – Elbow – Kris Kristofferson & the Strangers – Connan Mockasin – Danny Brown – Jada – Peter Sommer og Tiggerne**

Lørdag d. 1. juni 2019: **The Smashing Pumpkins – Die Antwoord – Interpol – Richard Ashcroft (solo) – Kamasi Washington – Katinka – Hatchie**

**BILLETSALG**

**Partoutbillet**: 1.950 DKK ekskl. gebyr

*Campingbilletter sættes i salg den 7. februar. Børnebilletter og et begrænset antal endagsbilletter bliver sat i salg senere på året.*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // peter.storgaard@have.dk // 28 49 33 86

Kristina Sindberg // kristina@have.dk // 24 86 01 84

Heartland:

Direktør: Ulrik Ørum-Petersen // ulrik@livenation.dk

Udviklings- og kommunikationschef: Janne Villadsen // janne@heartlandfestival.dk

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**Heartland Festival på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland Festival er støttet af:**

Faaborg Midtfyn Kommune

Udvikling Fyn